En 5.500 kvadratmeter stor atomsikker bunker bygget ind i en kridtbakke 60 meter under jorden. Et anlæg, der består af fire betonringe, der ligger oven på hinanden to og to. Et tophemmeligt gemmested for regeringen og kongehuset, som skulle flygte ned i dybet, hvis fjenden invaderede Danmark eller kastede en atombombe over os. Fascinationen er tydelig for enhver. Regan Vest er kaldt "Danmarks bedst bevarede hemmelighed", men ikke længere. Fra i dag kan alle nysgerrige næser tage turen de 60 meter under jorden og se, hvordan landet skulle regeres fra bunkeren. VIDEO: Første kig ind i Regan Vest: Sebastian Justesen Jensen, der går i 6. klasse i Aars til daglig, er en af de helt store fans af Regan Vest - og han var naturligvis også med på allerførste rundvisning mandag morgen. - Jeg har glædet mig som et lille barn, siger han med begejstring i stemmen. Sebastian Justesen Jensen er helt aktuelt ved at læse en bog omkring bunkeren - og nu glæder han sig til at se, om virkeligheden kan leve op til dén fascination. - Jeg er ikke helt færdig endnu, men det er dybt inspirerende. Den beskriver en masse ting om rummene i bunkeren og deres udseende. Jeg glæder mig bare til at se det og udforske de spændende ting, jeg har læst i bogen, siger han. Købte billetter på et splitsekund Billetterne til dagens - og de næste mange rundvisninger - blev sat til salg 1. november 2022. Og her var mange inde og sikre sig deres bid af bunkeren. - Jeg sad klar ved tasterne, da der blev åbnet. Vi købte billetter et halvt sekund efter, der blev åbnet op for salget af billetterne, siger Solveig Hedegaard Olesen fra Hadsund. Hun var også en af de første helt almindelige danskere, der trådte over dørtrinnet til regeringsanlægget efter åbningen mandag morgen. - Det er simpelthen det mest fantastiske, der er sket i Nordjylland i jeg ved ikke, hvor mange år. Det skulle vi simpelthen være med til, siger Solveig Hedegaard Olesen. Hun tøvede da heller ikke mange splitsekunder ved tasterne, før hun fik sikret sig de første billetter til den nordjyske turistattraktion. Der er i skrivende stund solgt flere end 27.000 billetter - dermed er kun knap 1.000 billetter tilbage af den portion, der er sat til salg frem til påske. På grund af den begrænsede plads og sikkerheden i bunkeranlægget, er det kun muligt at besøge bunkeren på rundvisninger. VIDEO: Se dokumentar om Regan Vest:

Referat:
Atombunkeren Regan Vest i Rold Skov er genopstået som museum - i dag fik de første gæster en rundvisning.